b"\n_START_ARTICLE_\nBrandy Norwood\n_START_SECTION_\nKarriere\n_START_PARAGRAPH_\nSom 15-\xc3\xa5rig fik hun en rolle i tv-serien \xe2\x80\x99Thea\xe2\x80\x99, der indbragte hende stor ros og banede vejen for hendes musikalske karriere. Den startede i 1994, hvor hendes debutalbum placerede sig i toppen af hitlisterne takket v\xc3\xa6re singlehittet \xe2\x80\x99I Wanna Be Down\xe2\x80\x99._NEWLINE_Et remix af \xe2\x80\x99I Wanna Be Down\xe2\x80\x99 med g\xc3\xa6steoptr\xc3\xa6dener af rap-divaerne Queen Latifah, MC Lyte og Yo Yo blev med strategisk snilde placeret som b-side p\xc3\xa5 singlen \xe2\x80\x99Baby\xe2\x80\x99. Dette stunt lykkedes, og var med til at g\xc3\xb8re \xe2\x80\x99Baby\xe2\x80\x99 til en af de hurtigst s\xc3\xa6lgende singler nogensinde; noget der var med til at indbringe Brandy flere priser ved det efterf\xc3\xb8lgende Soul Award Show._NEWLINE_Efter at have lavet et par soundtracknumre, haft hovedrollen i TV-serien \xe2\x80\x99Moesha\xe2\x80\x99 og spillet med i teenage-gyseren \xe2\x80\x99I Still Know What You Did Last Summer\xe2\x80\x99 udgav Brandy i 1999 sit andet album 'Never Say Never\xe2\x80\x99. Albummet var en vellykket blanding af dansevenlige numre og bl\xc3\xb8de toner, hvis sk\xc3\xb8nhed bl.a. blev forl\xc3\xb8st p\xc3\xa5 Bryan Adams cover\xe2\x80\x99en \xe2\x80\x99(Everything I Do) I Do It For You\xe2\x80\x99._NEWLINE_I 2002 slog Brandy for alvor sit navn fast i r-n-b-eliten med albummet \xe2\x80\x99Full Moon\xe2\x80\x99. Her kunne man ogs\xc3\xa5 fornemme en musikalsk udvikling v\xc3\xa6k fra den til tider lidt for cremede lyd til fordel for en opklippet moderne lyd, der bl.a. h\xc3\xb8rtes p\xc3\xa5 f\xc3\xb8rstesinglen \xe2\x80\x99What About Us?\xe2\x80\x99._NEWLINE_Om det var et resultat af ekshibitionisme eller snedig marketing vides ikke, men i 2003 kom Brandy p\xc3\xa5 alles l\xc3\xa6ber, da hun som afl\xc3\xb8ser for \xe2\x80\x99The Osbournes\xe2\x80\x99 indvilgede i at lade MTV filme f\xc3\xb8dslen af hendes f\xc3\xb8rste barn._NEWLINE_Senest har Brandy udgivet albummet 'Afrodisiac' i 2004, der b\xc3\xb8d p\xc3\xa5 meget vellykkede samarbejder med Kanye West og Timbaland._NEWLINE_Den 30. december 2006 var hun involveret i en bilulykke, hvor en blev dr\xc3\xa6bt. Brandy n\xc3\xa5ede ikke at stoppe sin bil, da trafikken pludselig standsede, og hun k\xc3\xb8rte derfor ind i en forank\xc3\xb8rende bil, som derved blev skubbet over i den modsatte vejbane, hvor den blev torpederet af en modk\xc3\xb8rende. Uheldet var en mindre forseelse, men Brandy risikerede alligevel et \xc3\xa5r i f\xc3\xa6ngsel og blev sags\xc3\xb8gt af offerets familie for 50 millioner dollar."